KOMISIJA

# KOMISIJAS IETEIKUMS (2003. gada 6. maijs) par mikrouzņēmumu, mazo un vidējo uzņēmumu definīciju

*(izziņots ar dokumenta numuru C(2003) 1422)*

**(Dokuments attiecas uz EEZ)**

(2003/361/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu un jo īpaši tā 211. pantu,

tā kā:

1) ziņojumā, ko 1992. gadā Padomei iesniedza pēc 1990. gada 28. maija “Rūpniecības” padomes pieprasījuma, Komisija bija ierosinājusi ierobežot Kopienas līmenī izmantoto definīciju terminam “mazie un vidējie uzņēmumi”. Komisijas 1996. gada 3. aprīļa Ieteikuma 96/280/EK par mazo un vidējo uzņēmumu definīciju ([[1]](#footnote-1)) pamatā bija apsvērums, ka atšķirīgas definīcijas Kopienas līmenī un valstu līmenī var radīt nekonsekvenci. Ievērojot vienotā tirgus loģiku bez iekšējām robežām, uzņēmumiem piemērotā režīma pamatā jābūt kopīgiem noteikumiem. Vēl jo vairāk šāda pieeja īstenojama, ņemot vērā plašo mijiedarbību starp valstu un Kopienas pasākumiem, kas palīdz mikrouzņēmumiem, maziem un vidējiem uzņēmumiem (MVU), piemēram, saistībā ar struktūrfondiem vai pētniecību. Tas nozīmē, ka ir jānovērš situācijas, kad Kopienā galvenā uzmanība tiek pievērsta vienai noteiktai MVU kategorijai, bet dalībvalstīs citai. Turklāt tika uzskatīts, ka tad, ja vienu definīciju piemēros gan Komisija, gan dalībvalstis, gan Eiropas Investīciju banka (EIB), gan Eiropas Investīciju fonds (EIF), uzlabotos to rīcībpolitikas konsekvence un efektivitāte attiecībā uz MVU, un tādējādi tiktu mazināts konkurences kropļošanas risks;

2) dalībvalstis ir plaši piemērojušas Ieteikumu 96/280/EK, un tā pielikumā ietvertā definīcija ir iekļauta Komisijas 2001. gada 12. janvāra Regulā (EK) Nr. 70/2001 par EK Līguma 87. un 88. panta piemērošanu, sniedzot valsts atbalstu maziem un vidējiem uzņēmumiem (2[[2]](#footnote-2)). Papildus tam, ka Ieteikums 96/280/EK ir jāpielāgo ekonomikas attīstībai, saskaņā ar tā pielikuma 2. pantu, ir jāņem vērā vairākas interpretācijas problēmas, kas radušās saistībā ar tā piemērošanu, un uzņēmumu sniegtie apsvērumi. Ņemot vērā nepieciešamo grozījumu skaitu Ieteikumā 96/280/EK, kā arī skaidrības labad ir lietderīgi aizstāt ieteikumu;

3) tāpat jāprecizē, ka saskaņā ar Līguma 48., 81. un 82. pantu, kā to interpretējusi Eiropas Kopienu Tiesa, par uzņēmumu uzskatāma jebkura saimnieciskā darbībā iesaistīta organizācija neatkarīgi no tās juridiskās formas, un jo īpaši tāda, kas individuāli vai ģimenes lokā, partnerībās vai apvienībās regulāri veic ar amatniecību saistītas un citas saimnieciskas darbības;

4) joprojām viens no svarīgākajiem kritērijiem neapšaubāmi ir darbinieku skaits (“darbinieku skaita kritērijs”), un tas ir jāievēro kā viens no galvenajiem kritērijiem; tomēr nepieciešams ieviest papildinājumu – finanšu kritēriju –, lai aptvertu uzņēmuma patieso mērogu un darbības rezultātus un tā stāvokli salīdzinājumā ar konkurentiem. Tomēr nebūtu vēlams izmantot apgrozījumu kā vienīgo finanšu kritēriju, īpaši tāpēc, ka uzņēmumiem tirdzniecības un izplatīšanas nozarē pēc būtības ir augstāki apgrozījuma rādītāji nekā uzņēmumiem ražošanas nozarē. Tādējādi apgrozījuma kritērijs ir jāapvieno ar kopsavilkuma bilanci – kritēriju, kurš atspoguļo uzņēmuma kopējo bagātību –, pieļaujot iespēju pārsniegt jebkuru no šiem diviem rādītājiem;

5) apgrozījuma augšējo robežu piemēro uzņēmumiem, kas nodarbojas ar ļoti atšķirīgiem saimnieciskās darbības veidiem. Lai nevajadzīgi neierobežotu definīcijas piemērošanas lietderīgumu, tā ir jāpapildina, ņemot vērā gan cenu, gan produktivitātes izmaiņas;

6) attiecībā uz kopsavilkuma bilances augšējo robežu, ja nav jaunu elementu, ir pamats saglabāt pieeju, saskaņā ar kuru apgrozījuma augšējai robežai piemēro koeficientu, balstoties uz statistisko attiecību starp šiem diviem mainīgajiem lielumiem. Statistiskā tendence nosaka, ka vairāk jāpaaugstina apgrozījuma augšējā robeža. Tā kā šī tendence atšķiras atkarībā no uzņēmuma lieluma kategorijas, ir pamats arī koriģēt koeficientu, lai pēc iespējas precīzāk atspoguļotu ekonomisko tendenci un pretstatā vidējiem uzņēmumiem nesodītu mikrouzņēmumus un mazos uzņēmumus. Mikrouzņēmumu un mazo uzņēmumu gadījumā šis koeficients ir ļoti tuvu 1. Vienkāršības labad šīm kategorijām ir jāizvēlas viena apgrozījuma augšējās robežas un kopsavilkuma bilances augšējās robežas vērtība;

7) tāpat kā Ieteikumā 96/280/EK finanšu augšējā robeža un darbinieku skaita augšējā robeža ir maksimālās augšējās robežvērtības; dalībvalstis, EIB un EIF var noteikt tādas augšējās robežas, kas ir zemākas par Kopienas augšējām robežām, ja tās savus pasākumus vēlas pielāgot kādai konkrētai MVU kategorijai. Administratīvās vienkāršošanas labad dalībvalstis, EIB un EIF var izmantot tikai vienu kritēriju – darbinieku skaitu –, lai īstenotu atsevišķas savas rīcībpolitikas nostādnes. Tomēr tas neattiecas uz dažādajiem konkurences tiesību noteikumiem, attiecībā uz kuriem noteikts pienākums izmantot un ievērot arī finanšu kritērijus;

8) pēc tam, kad 2000. gada jūnija Eiropadomes sanāksmē Santamarija da Feirā apstiprināja Eiropas Mazo uzņēmumu hartu, būtu precīzāk jādefinē arī mikrouzņēmumi, proti, tāda mazo uzņēmumu kategorija, kas ir īpaši svarīga uzņēmējdarbības attīstībai un darba vietu radīšanai;

9) lai gūtu labāku izpratni par MVU patieso ekonomisko stāvokli un izslēgtu no šīs kategorijas uzņēmumu grupas, kuru ekonomiskais spēks var pārsniegt īstu MVU ekonomisko spēku, ir jānošķir dažādu veidu uzņēmumi atkarībā no tā, vai tie ir autonomi, vai tiem ir dalības pakāpe, kas nav saistīta ar kontrolējošu stāvokli (partneruzņēmumi), un vai tie ir saistīti ar citiem uzņēmumiem. Ieteikumā 96/280/EK norādītā dalības pakāpe 25 % apmērā, kuru nesasniedzot uzņēmums tiek uzskatīts par autonomu, ir spēkā;

10) lai veicinātu uzņēmumu veidošanu, MVU pašu kapitāla finansēšanu, kā arī lauku un vietējo attīstību, uzņēmumus var uzskatīt par autonomiem, neraugoties uz to, ka dažām ieguldītāju kategorijām, kurām ir pozitīva loma uzņēmējdarbības finansēšanā un radīšanā, ir 25 % vai lielāka dalības pakāpe uzņēmumā. Tomēr šo ieguldītāju nosacījumi iepriekš nav precizēti. Īpaša uzmanība ir jāpievērš jautājumam par “komerceņģeļiem” (indivīdiem vai indivīdu grupām, kas regulāri iegulda riska kapitālu), jo, atšķirībā no citiem riska kapitāla ieguldītājiem, īpaši vērtīga ir to spēja atbilstoši konsultēt jaunos uzņēmējus. To ieguldījums pašu kapitālā papildina arī riska kapitāla uzņēmumu darbību, jo tie iegulda nelielas summas agrīnā uzņēmuma dzīves cikla posmā;

11) lai vienkāršotu jautājumus, jo īpaši attiecībā uz dalībvalstīm un uzņēmumiem, definējot saistītos uzņēmumus, būtu jāizmanto nosacījumi, kas paredzēti Padomes 1983. gada 13. jūnija Direktīvas 83/349/EEK 1. pantā, kas balstīts uz 54. panta 3. punkta g) apakšpunktu Līgumā par konsolidētajiem pārskatiem ([[3]](#footnote-3)), kurā jaunākie grozījumi izdarīti ar Eiropas Parlamenta un Padomes Direktīvu 2001/65/EK ([[4]](#footnote-4)), ciktāl šie nosacījumi ir piemēroti šā ieteikuma mērķiem. Lai veicinātu ieguldījumus MVU pašu kapitāla finansējumā, tika ieviests pieņēmums par dominējošas ietekmes neesamību uz attiecīgo uzņēmumu saskaņā ar kritērijiem 5. panta 3. punktā Padomes 1978. gada 25. jūlija Direktīvā 78/660/EEK, kas balstīta uz Līguma 54. panta 3. punkta g) apakšpunktu un attiecas uz noteiktu veidu sabiedrību gada pārskatiem ([[5]](#footnote-5)), un kurā jaunākie grozījumi izdarīti ar Direktīvu 2001/65/EK;

12) atbilstošos gadījumos ir jāņem vērā arī uzņēmumu attiecības, kuras pastāv starp privātpersonām, lai nodrošinātu, ka labumu no priekšrocībām, ko MVU dod dažādas normas vai pasākumi to labā, faktiski gūst tikai tie uzņēmumi, kuriem tas patiešām ir vajadzīgs. Lai šo situāciju izskatīšanas apjomu samazinātu līdz stingri noteiktam minimumam, šādas attiecības ir ņemamas vērā tikai attiecībā uz konkrēto tirgu vai blakustirgiem, vajadzības gadījumā atsaucoties uz termina “konkrētais tirgus” definīciju, kas sniegta Komisijas Paziņojumā par jēdziena “konkrētais tirgus” definīciju Kopienas konkurences tiesībās ([[6]](#footnote-6));

13) lai izvairītos no patvaļīgas dažādu dalībvalsts struktūru nošķiršanas un lai ievērotu tiesisko drošību, ir jāapstiprina, ka uzņēmums, kurā 25 % vai vairāk tā kapitāla vai balsstiesību kontrolē valsts struktūra vai pašvaldība, nav MVU;

14) lai samazinātu uzņēmumu administratīvo slogu un vienkāršotu un paātrinātu administratīvo lietu izskatīšanu gadījumos, kad ir vajadzīgs MVU statuss, ir lietderīgi atļaut uzņēmumiem apliecināt atsevišķus to rādītājus ar svinīgām deklarācijām;

15) lai definētu MVU, ir precīzi jānosaka darbinieku skaitliskais sastāvs. Lai veicinātu arodmācību un teorētiski praktisko kursu attīstību, aprēķinot darbinieku skaitu, ir vēlams neņemt vērā mācekļus un studentus, kuriem ir arodmācību līgums. Tāpat nav jāieskaita maternitātes un bērna kopšanas atvaļinājumi;

16) dažādie uzņēmumu veidi, kas definēti, pamatojoties uz to attiecībām ar citiem uzņēmumiem, atbilst objektīvi atšķirīgām integrācijas pakāpēm. Tāpēc, aprēķinot kvantitatīvos rādītājus, kas raksturo to darbības un ekonomisko spēku, ir lietderīgi katram šim uzņēmumu veidam piemērot atšķirīgas procedūras,

AR ŠO IESAKA.

*1. pants*

1. Šis ieteikums attiecas uz mikrouzņēmumu, mazo un vidējo uzņēmumu definīciju, ko izmanto Kopienas politikā, kuru piemēro Kopienā un Eiropas Ekonomikas zonā.

2. Dalībvalstis, Eiropas Investīciju banka (EIB) un Eiropas Investīciju fonds (EIF) tiek aicināti:

a) ievērot pielikuma I sadaļu attiecībā uz programmām, kas skar vidējus uzņēmumus, mazus uzņēmumus vai mikrouzņēmumus;

b) veikt vajadzīgos pasākumus, lai izmantotu pielikuma 7. pantā noteiktās lieluma kategorijas, jo īpaši, ja tas skar uzraudzību pār to, kā šie uzņēmumi izmanto Kopienas finanšu instrumentus.

*2. pants*

Pielikuma 2. pantā norādītās augšējās robežas uzskatāmas par maksimālajām vērtībām. Dalībvalstis, EIB un EIF var noteikt zemākas augšējās robežas. Īstenojot atsevišķas savas politikas jomas, tie var arī izvēlēties piemērot tikai darbinieku skaita kritēriju, izņemot jomās, kuras reglamentē dažādi noteikumi par valsts atbalstu.

*3. pants*

Pēc 2005. gada 1. janvāra ar šo ieteikumu aizstāj Ieteikumu 96/280/EK.

*4. pants*

Šis ieteikums ir adresēts dalībvalstīm, EIB un EIF.

Tiem līdz 2004. gada 31. decembrim jāinformē Komisija par visiem pasākumiem, ko tie veikuši papildus, un ne vēlāk kā līdz 2005. gada 30. septembrim jāinformē Komisija par ieteikuma īstenošanas pirmajiem rezultātiem.

Briselē, 2003. gada 6. maijā

*Komisijas vārdā*

Erki LIKANENS [*Erkki LIIKANEN*]

*Komisijas loceklis*

*PIELIKUMS*

I SADAĻA

**KOMISIJAS PIEŅEMTĀ MIKROUZŅĒMUMU, MAZO UN VIDĒJO UZŅĒMUMU DEFINĪCIJA**

*1. pants*

**Uzņēmums**

Par uzņēmumu uzskata jebkuru saimnieciskās darbības subjektu neatkarīgi no tā juridiskās formas. Pie tiem cita starpā pieder pašnodarbinātas personas un ģimenes uzņēmumi, kas nodarbojas ar amatniecību vai veic citu darbību, kā arī personālsabiedrības un apvienības, kas iesaistītas saimnieciskajā darbībā.

*2. pants*

**Darbinieku skaits un finanšu augšējās robežas, pēc kurām nosaka uzņēmumu kategoriju**

1. Mikrouzņēmumu, mazo un vidējo uzņēmumu (MVU) kategorijā ietilpst uzņēmumi, kam ir mazāk nekā 250 darbinieku un kuru gada apgrozījums nepārsniedz 50 milj. EUR un/vai gada bilances kopsumma nepārsniedz 43 milj. EUR.

2. MVU kategorijas uzņēmumu definē kā mazu, ja tam ir mazāk nekā 50 darbinieku un tā gada apgrozījums un/vai gada bilances kopsumma nepārsniedz 10 milj. EUR.

3. MVU kategorijas uzņēmumu definē kā mikrouzņēmumu, ja tam ir mazāk nekā 10 darbinieku un tā gada apgrozījums un/vai gada bilances kopsumma nepārsniedz 2 milj. EUR.

*3. pants*

**Uzņēmumu veidi, kurus ņem vērā, aprēķinot darbinieku skaitu un finanšu rādītājus**

1. Autonoms uzņēmums ir jebkurš uzņēmums, kas nav klasificējams kā partneruzņēmums 2. punkta nozīmē vai kā saistīts uzņēmums 3. punkta nozīmē.

2. Partneruzņēmumi ir visi uzņēmumi, kas nav klasificējami kā saistīti uzņēmumi 3. punkta nozīmē un starp kuriem pastāv šādas attiecības: uzņēmums (uzņēmums, kas darbojas iepriekšējā posma tirgū) viens pats vai kopā ar vienu vai vairākiem saistītiem uzņēmumiem 3. punkta nozīmē pārvalda 25 % vai vairāk kapitāla vai balsstiesību citā uzņēmumā (uzņēmumā, kas darbojas nākamā posma tirgū).

Tajā pašā laikā uzņēmumu var klasificēt kā autonomu, proti, tādu, kam nav partneruzņēmumu, pat ja ir sasniegta vai pārsniegta šī 25 % robežvērtība, ko nodrošina turpmāk norādītie ieguldītāji, ja vien šie ieguldītāji nav saistīti 3. punkta nozīmē, atsevišķi vai kopā, ar attiecīgo uzņēmumu:

a) publiskajām ieguldījumu korporācijām, riska kapitāla uzņēmējsabiedrībām, personām vai personu grupām, kas regulāri nodarbojas ar ieguldījumiem riska kapitālā, ieguldot tādu uzņēmumu pamatkapitālā, kas nekotējas biržā (komerceņģeļi), ja šo komerceņģeļu kopējais investīciju apjoms vienā uzņēmumā nepārsniedz 1 250 000 EUR;

b) akadēmiskās augstskolas vai bezpeļņas zinātniskās pētniecības centri;

c) ieguldītājinstitūcijas, tostarp reģionālās attīstības fondi;

d) autonomas pašvaldības, kuru gada budžets ir mazāks par 10 milj. EUR un iedzīvotāju skaits mazāks par 5000.

3. Saistīti uzņēmumi ir uzņēmumi, kuru starpā pastāv kādas no turpmāk norādītajām attiecībām:

a) uzņēmumam ir akcionāru vai locekļu balsstiesību vairākums citā uzņēmumā;

b) uzņēmumam ir tiesības iecelt vai atlaist pārvaldes, vadības vai uzraudzības struktūras locekļu vairākumu citā uzņēmumā;

c) uzņēmumam ir tiesības būt noteicējam citā uzņēmumā saskaņā ar līgumu, kas noslēgts ar šo uzņēmumu, vai saskaņā ar tā dibināšanas līguma klauzulu vai statūtiem;

d) uzņēmums, kas ir cita uzņēmuma akcionārs vai dalībnieks, vienpersoniski kontrolē akcionāru vai dalībnieku vairākuma balsstiesības minētajā uzņēmumā saskaņā ar vienošanos, kas panākta ar pārējiem uzņēmuma akcionāriem vai dalībniekiem.

Pieņemts uzskatīt, ka noteicoša ietekme nepastāv, ja 2. punkta otrajā daļā norādītie ieguldītāji tieši vai netieši neiesaistās attiecīgā uzņēmuma pārvaldīšanā, neskarot uzņēmuma akcionāru tiesības.

Uzņēmumi, kurus saista kādas no pirmajā daļā aplūkotajām attiecībām, ko nodrošina viens vai vairāki citi uzņēmumi vai kāds no 2. punktā minētajiem ieguldītājiem, arī ir uzskatāmi par saistītiem.

Uzņēmumi, kurus saista kādas no šīm attiecībām, ko nodrošina fiziska persona vai fizisku personu grupa, kas kopīgi darbojas, arī ir uzskatāmi par saistītiem uzņēmumiem, ja tie pilnībā vai daļēji darbojas attiecīgajā tirgū vai blakustirgos.

Par blakustirgu uzskata ražojuma vai pakalpojuma tirgu, kas atrodas tieši augšup vai lejup no attiecīgā tirgus.

4. Izņemot 2. punkta otrajā daļā minētos gadījumus, uzņēmums nav uzskatāms par MVU, ja 25 % un vairāk tā kapitāla vai balsstiesību tieši vai netieši kontrolē, kopā vai atsevišķi, viena vai vairākas valsts iestādes.

5. Uzņēmumi var apliecināt savu statusu kā autonoms uzņēmums, partneruzņēmums vai saistīts uzņēmums, norādot datus par 2. pantā noteiktajām augšējām robežām. Šādu apliecinājumu var sniegt pat tad, ja kapitāls ir sadalīts tā, ka nav iespējams precīzi noteikt, kas to pārvalda, un šajā gadījumā uzņēmums var labā ticībā paziņot, ka tas var likumīgi uzskatīt, ka tā 25 % daļa vai lielāka daļa nepieder kādam atsevišķam uzņēmumam vai savstarpēji saistītiem uzņēmumiem. Šādi apliecinājumi neskar pārbaudes un apstākļu noskaidrošanu, kas paredzēta attiecīgo valstu un Kopienas noteikumos.

*4. pants*

**Dati, ko izmanto darbinieku skaita un finanšu līdzekļu, kā arī pārskata perioda noteikšanai**

1. Dati, ko izmanto, nosakot darbinieku skaitu un finanšu līdzekļus, attiecas uz pēdējo apstiprināto grāmatvedības pārskata periodu un ir aprēķināti, ņemot par pamatu kārtējo gadu. Tie iegūti, izmantojot datus kontu slēgšanas dienā. Apgrozījuma summu aprēķina bez pievienotās vērtības nodokļa (PVN) un citiem netiešajiem nodokļiem.

2. Ja, ņemot par pamatu kārtējo gadu, uzņēmuma kontu slēgšanas dienā atklājas, ka 2. pantā norādītais darbinieku skaits vai finanšu augšējā robeža ir pārsniegta vai nav sasniegta, tas nenozīmē, ka uzņēmums zaudēs savu vidējā, mazā vai mikrouzņēmuma statusu, ja šīs augšējās robežas nav pārsniegtas divos grāmatvedības pārskata periodos pēc kārtas.

3. Jaunizveidotiem uzņēmumiem, kuru pārskati vēl nav apstiprināti, izmantojamos datus iegūst no *bona fide* aptuveniem aprēķiniem, kas veikti pārskata gada laikā.

*5. pants*

**Darbinieku skaits**

Darbinieku skaits atbilst ikgadējā darba vienībām (IDV), t. i., to personu skaitam, kuri attiecīgajā uzņēmumā vai tā vārdā ir strādājuši pilnu darba laiku visa apsekojuma gada garumā. To personu darbu, kuras nav nostrādājušas pilnu gadu, un to, kuras strādājušas nepilnu darba laiku, neatkarīgi no tā ilguma, kā arī sezonas darba ņēmēju darbu aprēķina IDV daļās. Darbinieku skaitu aprēķina, ņemot vērā:

a) nodarbinātās personas,

b) personas, kas strādā tam pakļautajā uzņēmumā un ir pielīdzināmas nodarbinātām personām saskaņā ar attiecīgās valsts tiesību aktiem,

c) īpašniekus vadītājus,

d) partnerus, kas pastāvīgi piedalās uzņēmuma darbā un gūst labumu no uzņēmuma, izmantojot savas finansiālās priekšrocības.

Mācekļi vai arodmācekļi, kam ir mācekļa darba vai arodmācību līgums, neietilpst darbinieku skaitā. Netiek ņemts vērā grūtniecības un bērna kopšanas atvaļinājuma ilgums.

*6. pants*

**Uzņēmuma datu apkopošana**

1. Datus par autonomu uzņēmumu, tostarp darbinieku skaitu, nosaka, balstoties tikai un vienīgi uz uzņēmuma pārskatiem.

2. Datus par uzņēmumu, kam ir partneruzņēmumi vai saistīti uzņēmumi, nosaka, balstoties uz uzņēmuma pārskatiem un citiem datiem, vai, ja tādi pastāv, uz konsolidētajiem uzņēmuma pārskatiem vai konsolidētajiem pārskatiem, kuros uzņēmums iekļauts konsolidācijas rezultātā.

Datus, kas minēti pirmajā daļā, papildina ar datiem par jebkuru attiecīgā uzņēmuma partneruzņēmumu, kas atrodas tieši augšup vai lejup no tā. Summēšanu veic proporcionāli līdzdalības procentiem kapitālā vai balsstiesībām (ņemot vērā lielāko procentuālo īpatsvaru). Savstarpējas līdzdalības gadījumā ņem vērā lielāko procentuālo īpatsvaru.

Pirmajā un otrajā daļā minētajiem datiem pievieno 100 % datu par jebkuru uzņēmumu, kas ir tieši vai netieši saistīts ar attiecīgo uzņēmumu, ja šie dati vēl nav iekļauti konsolidētajos pārskatos.

3. Piemērojot 2. punktu, datus par attiecīgā uzņēmuma partneruzņēmumiem iegūst no pārskatiem un pārējiem datiem, ja tie pastāv konsolidētā veidā. Tiem pievieno 100 % datu par uzņēmumiem, kas saistīti ar šiem partneruzņēmumiem, ja to pārskata dati vēl nav iekļauti, veicot konsolidāciju.

Piemērojot jau minēto 2. punktu, dati par uzņēmumiem, kas saistīti ar attiecīgo uzņēmumu, ir iegūstami no pārskatiem un pārējiem datiem, ja tie pastāv konsolidētā veidā. Tos proporcionāli papildina ar datiem par šāda saistītā uzņēmuma jebkuru iespējamo partneruzņēmumu, kas atrodas tieši augšup vai lejup no tā, ja tie vēl nav iekļauti konsolidētajos pārskatos proporcionāli līdzdalībai, kas ir vismaz proporcionāla 2. punkta otrajā daļā norādītajam procentuālajam īpatsvaram.

4. Ja konsolidētajos pārskatos nav uzrādīti dati par konkrēta uzņēmuma darbinieku skaitu, šos skaitļus aprēķina, proporcionāli summējot datus par tā partneruzņēmumiem un papildinot tos ar datiem par uzņēmumiem, ar kuriem attiecīgais uzņēmums ir saistīts.

II SADAĻA

**DAŽĀDI NOTEIKUMI**

*7. pants*

**Statistika**

Komisija veiks vajadzīgos pasākumus, lai iesniegtu statistikas datus, ko tā sagatavo atbilstoši šādām uzņēmumu lieluma kategorijām:

a) 0–1 persona;

b) 2–9 personas;

c) 10–49 personas;

d) 50–249 personas.

*8. pants*

**Atsauces**

1. Uz šajā ieteikumā ietverto definīciju ir jāatsaucas jebkurā grozāmā vai pieņemamā Kopienas tiesību aktā vai jebkurā grozāmā vai pieņemamā Kopienas programmā, kurā lietots termins “MVU”, “mikrouzņēmums”, “mazs uzņēmums” vai “mazs un vidējs uzņēmums”, vai jebkāds līdzīgs termins.

2. Pārejas posma pasākumu ietvaros pašreizējās Kopienas programmas, kurās izmanto Ieteikuma 96/280/EK noteikto MVU definīciju, arī turpmāk tiks īstenotas to uzņēmumu labā, kuri tika uzskatīti par MVU, kad minētās programmas tika pieņemtas. Tiesiski saistošas apņemšanās, ko Komisija uzņēmusies, pamatojoties uz šādām programmām, paliks neskartas.

Neskarot pirmo daļu, visus MVU definīcijas grozījumus programmās var izdarīt tikai pieņemot šajā ieteikumā ietverto definīciju saskaņā ar 1. punktu.

*9. pants*

**Pārskatīšana**

Pamatojoties uz šajā ieteikumā ietvertās definīcijas piemērošanas pārskatīšanu, kas jāveic līdz 2006. gada 31. martam, un ņemot vērā visus Direktīvas 83/349/EEK 1. panta grozījumus attiecībā uz saistīto uzņēmumu definīciju minētās direktīvas izpratnē, Komisija vajadzības gadījumā pieņems šajā ieteikumā ietverto definīciju un jo īpaši apgrozījuma un kopsavilkuma bilances augšējo robežu, lai ņemtu vērā Kopienas pieredzi un ekonomisko attīstību.

1. OV, L 107, 30.04.1996., 4. lpp. [↑](#footnote-ref-1)
2. OV, L 10, 13.01.2001., 33. lpp. [↑](#footnote-ref-2)
3. OV, L 193, 18.07.1983., 1. lpp. [↑](#footnote-ref-3)
4. OV, L 283, 27.10.2001., 28. lpp. [↑](#footnote-ref-4)
5. OV, L 222, 14.08.1978., 11. lpp. [↑](#footnote-ref-5)
6. OV, C 372, 09.12.1997., 5. lpp. [↑](#footnote-ref-6)